b'\n_START_ARTICLE_\nGustaf Edvard Mattson\n_START_PARAGRAPH_\nGustaf Edvard Mattsson (5. syyskuuta 1842 Turku \xe2\x80\x93 9. elokuuta 1916 Helsinki) oli suomalainen merikapteeni, merikoulun johtaja ja valtiop\xc3\xa4iv\xc3\xa4mies._NEWLINE_Mattssonin vanhemmat olivat kauppalaivuri Gustaf Mattsson ja Maria Erikintyt\xc3\xa4r. Mattsson l\xc3\xa4hti 1856 merille ja suoritti 1861 Turussa per\xc3\xa4miehen ja 1864 merikapteenin tutkinnon. Laivanp\xc3\xa4\xc3\xa4llikk\xc3\xb6n\xc3\xa4 h\xc3\xa4n toimi vuoteen 1881 saakka, jolloin h\xc3\xa4nest\xc3\xa4 tuli Turun merikoulun opettaja. Koulun vt. johtajaksi h\xc3\xa4net nimitettiin 1890 ja vakinaiseksi johtajaksi 1899. Mattsson toimi vuodesta 1881 matkustajalaivojen katsastajana ja vuodesta 1883 Turun satamajohtokunnan j\xc3\xa4senen\xc3\xa4 ja my\xc3\xb6hemmin puheenjohtajana. H\xc3\xa4n kuului merivakuutusyhti\xc3\xb6 Tritonin perustajiin. Vuonna 1895 h\xc3\xa4n sai laamanni August Ferdinand Juseliuksen kanssa teht\xc3\xa4v\xc3\xa4ksi laatia ehdotuksen merivahinkojen arvioimiseksi Suomessa. Mattsson edusti Turkua s\xc3\xa4\xc3\xa4tyvaltiop\xc3\xa4ivill\xc3\xa4 1900. H\xc3\xa4n kirjoitti ahkerasti merenkulkuasioista ruotsinkielisiin lehtiin ja julkaisi 1897-1899 teoksen Matrikel f\xc3\xb6r navigationsskolorna i Finland._NEWLINE_Mattssonin puoliso vuodesta 1872 oli Amelie Brunstr\xc3\xb6m (k. 1874). Kemisti, sanomalehtimies ja kirjailija Guss Mattsson (1873-1914) oli heid\xc3\xa4n poikansa.'